# Antoni Freixa i Martí

Antoni Freixa i Martí, més conegut com a Toni Freixa (Barcelona, 8 d'octubre de 1968) és un advocat català, conegut per haver format part de la junta directiva del FC Barcelona durant les presidències de Joan Laporta, Sandro Rosell i de Josep Maria Bartomeu. El 2015 es presentà a les eleccions a la presidència del FC Barcelona.

## Directiu del FC Barcelona

Freixa formà part de la junta directiva del Barça sota la presidència de Joan Laporta entre 2003 i 2005, però dimití per falta d'afinitat amb el president. Posteriorment, Freixa havia estat nomenat per Sandro Rosell portaveu de la junta directiva del FC Barcelona, lloc en què va ser substituït per Manel Arroyo, i secretari de la Junta, càrrec que deixà l'octubre de 2014, essent substituït per Jordi Moix. Tot i que va romandre com a directiu a la junta de Bartomeu fins al final del seu mandat el juny de 2015, el seu pes hi era cada cop menor.

## Eleccions a la presidència del FC Barcelona de 2015

El 2015 anuncià la seva intenció de presentar-se a les eleccions a la presidència del FC Barcelona de 2015, indicant com un dels punts del seu programa la necessitat de canviar el patrocinador principal del club. El 18 de juny, David Vilajoana, vicepresident esportiu de la candidatura, va destacar el mal moment del futbol formatiu del club, indicant que el darrer jugador titular format al club era Sergi Busquets, ja amb 27 anys. El 23 de juny de 2015 va donar a conèixer el seu programa social, amb, entre d'altres, mesures per fomentar els desplaçaments dels aficionats i un increment de la vigilància per erradicar la revenda d'entrades.
El 8 de juliol la Junta Electoral va anunciar que la precandidatura, amb 3.068 avals (en calien 2.534) passava el tall, i esdevenia oficialment candidatura a la presidència, conjuntament amb les d'Agustí Benedito, Joan Laporta, i Josep Maria Bartomeu.
El 18 de juliol se celebraren les votacions, i amb una participació de 47.270 socis (43,12% del cens), Josep Maria Bartomeu va obtenir 25.823 vots (54,63%) i va guanyar les eleccions. Joan Laporta obtingué 15.615 vots (33,03%), Agustí Benedito 3.386 vots (7,16%) i finalment, Toni Freixa 1.750 vots (3,70%).

## Eleccions a la presidència del FC Barcelona de 2021

El setembre de 2020 Freixa va anunciar la seva candidatura per les XIV eleccions a la presidència del Futbol Club Barcelona, manifestant el seu suport a la continuïtat de l'entrenador del primer equip, Ronald Koeman. El 22 de desembre anuncià que Lluís Carreras seria el seu director de futbol.
El guanyador d'aquelles eleccions fou Joan Laporta i Estruch amb un 54,28% dels vots. Víctor Font va obtenir un 30% dels vots i Freixa va ser el menys votat, amb un 8,6% dels vots.

## Referències

* ↑ Salvador, Xavier. «¿Quién es Toni Freixa?» (en castellà). diariogol.com, 26-02-2015. Arxivat de l'original el 21 de juny 2015. [Consulta: 14 juny 2015].
* 1 2 3 «Antoni Freixa, secretario y portavoz de la junta de Sandro Rosell» (en castellà). La Vanguardia. [Consulta: 14 juny 2015].
* 1 2 «Rosell: “Analitzarem la situació real del club en l'aspecte econòmic i jurídic”». diari Avui, 01-07-2010. [Consulta: 14 juny 2015].
* 1 2 «Toni Freixa presenta la seva precandidatura: "Si el senyor Bartomeu ha guanyat el triplet, jo també"». diari Ara, 10-06-2015. [Consulta: 14 juny 2015].
* ↑ «Toni Freixa deja de ser secretario de la Junta Directiva del Barça» (en castellà). diari Sport, 06-10-2014. [Consulta: 14 juny 2015].
* 1 2 «Toni Freixa oficialitza la seva candidatura a president del FC Barcelona». 324.cat. [Consulta: 16 juny 2015].
* ↑ «Toni Freixa presenta su candidatura a la presidencia» (en castellà). Cope.es, 10-06-2015. [Consulta: 14 juny 2015].
* ↑ «Toni Freixa presenta la seva precandidatura a la presidència». Nació Digital, 10-06-2015. Arxivat de l'original el 18 de juny 2015. [Consulta: 20 juny 2015].
* ↑ «Vilajoana presenta el projecte esportiu de Toni Freixa». Nació Digital, 18-06-2015. Arxivat de l'original el 21 de juny 2015. [Consulta: 20 juny 2015].
* ↑ «El projecte de Toni Freixa fomentarà el desplaçament d'aficionats i la lluita contra la revenda». 324.cat. [Consulta: 24 juny 2015].
* ↑ «La Junta Electoral proclama les candidatures a les eleccions a la presidència del FC Barcelona». FC Barcelona, 08-07-2015. [Consulta: 19 juliol 2015].
* ↑ «Josep Maria Bartomeu serà el president del Barça fins al 2021». Ara, 18-07-2015. [Consulta: 19 juliol 2015].
* ↑ «47.270 socios han votado en las elecciones a la presidencia del FC Barcelona de 2015». diari Sport. [Consulta: 19 juliol 2015].
* ↑ «Josep Maria Bartomeu guanya les eleccions i serà el president del Barça els pròxims sis anys». 324.cat. [Consulta: 19 juliol 2015].
* ↑ Martí, Anaïs «Toni Freixa: “No soy un candidato continuista y espero que Koeman siga muchos años”». La Vanguardia, 24-09-2020 [Consulta: 24 setembre 2020].
* ↑ «Lluís Carreras serà el director de futbol de Toni Freixa si guanya les eleccions». 324.cat, 22-12-2020 [Consulta: 24 desembre 2020].

## Vegeu també

* Cas Neymar

## Enllaços externs

* Web de la candidatura de Toni Freixa Arxivat 2015-06-21 a Wayback Machine.